Nordjyllands Beredskab og Nordjyllands Politi fik i aftes klokken 22.31 en anmeldelse om en gårdbrand på Bavsøvej i Hvilsom ved Hobro. Ifølge vagtchef Jess Falberg fra Nordjyllands Politi startede branden muligvis i en minilæsser, som stod i en lade på gården, og derfra udviklede branden sig til selve laden. Vagtchefen fortæller, at det lykkedes beredskabet at forhindre branden i at sprede sig til gårdens øvrige længer, og at der ikke umiddelbart var fare for hverken mennesker eller dyr ved branden. Hos Nordjyllands Beredskab fortæller den vagthavende, at slukningen var afsluttet ved firetiden i morges, og at brandfolkene er taget hjem for at få en velfortjent søvn efter nattens arbejde.

Referat:
Lade brændt på gård i Hvilsom ved Hobro - ingen mennesker eller dyr er kommet til skade.